《大暑忆灵隐寺冷泉一首》
宋代·苏籀

我念热客辞，怀哉冷泉游。
此水暨此山，清便物殊尤。
澄渟快一生，晶澈夺两眸。
青瑶碧玻瓈，三顷方能侔。
澡雪戏{左山右豦}间，大川漫悠悠。
浣瀹鉴临际，千仞险何求。
面堂浸九筵，汎桨颺扁舟。
泠泠析酲惛，一一数虾鳅。
当阶掬珠璧，欹枕拖纶钩。
雷霆落闸喧，雪霜浮涧流。
京江谢洁滑，苕霅雄偏州。
月夕了无滓，暑天常似秋。
拜尘付一咍，汩泥亦包羞。
愿浴岐山凤，勿饮荆州牛。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。